**Likumprojekta “Kopfinansējuma pakalpojumu likums” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Līdz ar finanšu tehnoloģiju straujās attīstības radītajām iespējām, strauji pieaug alternatīvo finanšu pakalpojumu klāsts. Lai reaģētu uz jaunajām tendencēm un apstākļiem un vienlaikus veicinātu kredītiestādēm alternatīva finansējuma pieejamību, ņemot vērā jaunākās finanšu tehnoloģiju piedāvātās iespējas, ir izstrādāts likumprojekts “Kopfinansējuma pakalpojumu likums” (turpmāk – likumprojekts).  Likumprojekts paredz regulēt tiesiskās attiecības starp kopfinansējuma pakalpojuma sniedzēju, ieguldītāju un finansējuma saņēmēju, ar mērķi attīstīt finanšu un kapitāla tirgū kopfinansējuma pakalpojumus. Šī mērķa sasniegšanai likumprojektā tiek noteikti kopfinansējuma pakalpojumu sniedzēja darbības principi, atbildība, licencēšanas un uzraudzības kārtība, ieguldītāju un finansējuma saņēmēju interešu aizsardzības pasākumi. Likumprojekts stāsies pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai nodrošinātu:  1) A.K.Kariņa deklarācijas 1.nodaļas “Nākotnes tautsaimniecība” Finanšu tirgus politikas nodaļā iekļauto 17.punkta, ar kuru ir plānots veicināt finanšu sektora konkurētspēju un digitālu attīstību, atbalstot tautsaimniecības izaugsmi, izpildi;  2) Ministru kabineta 2017.gada 21.marta rīkojuma Nr.126 “Par Finanšu sektora attīstības plānu 2017.-2019.gadam” apstiprinātā plāna 4.4. un 4.5.uzdevumam – savstarpējo aizdevumu un investīciju kolektīvas finansēšanas platformu darbības normatīvā regulējuma iesniegšana apstiprināšanai Ministru kabinetā un Saeimā - izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd izaicinājums finanšu sektora tālākai attīstībai ir straujā tehnoloģiju attīstība, kas var pārvirzīt finanšu pakalpojumu sniedzējus no tradicionālajiem pakalpojumu sniedzējiem uz jauniem spēlētājiem finanšu pakalpojumu nozarē, kā arī ļauj tradicionālo finanšu pakalpojumu sniedzējiem ieviest jaunus inovatīvus pakalpojumus. Mainīgajos apstākļos finanšu sektoram jāspēj sekmīgi pielāgoties mainīgajai ārējai videi, konkurences radītajiem izaicinājumiem, lai turpinātu attīstīties un sniegt savu ieguldījumu ilgtspējīgas tautsaimniecības attīstības veicināšanai.  Līdz ar finanšu tehnoloģiju straujās attīstības radītajām iespējām, strauji pieaug alternatīvo finanšu pakalpojumu klāsts. Finanšu tehnoloģiju uzņēmumi, pētot tirgus attīstības tendences, iezīmē turpmākas finanšu tehnoloģiju pielietošanas iespējas attiecībā uz tādiem ar finanšu sistēmu saistītiem jautājumiem kā ātrums, izmaksu optimizācija un analītisko datu pārvaldību. Finanšu tirgū jauni dalībnieki ienāk ne tikai, piedāvājot agrāk nebijušus inovatīvus finanšu pakalpojumus un radot efektīvu konkurenci (lielāku izvēli patērētājam), bet arī, piedāvājot inovatīvi digitālas infrastruktūras jau esošajiem tradicionāliem finanšu tirgus dalībniekiem. Lielie digitālie tirgus dalībnieki (t.sk. platformas) sāk piedāvāt maksājumus un citus finanšu pakalpojumus, formāli neiekļaujoties tradicionālajā finanšu sektorā, tomēr palielina konkurenci finanšu tirgū, palielinot cenu veidošanās caurspīdīgumu un samazinot pakalpojumu cenas.  Finanšu tirgi kā mehānisms saved kopā tos, kam ir līdzekļi, ar tiem, kuriem tie ir nepieciešami, pastāvīgi attīstās. Šobrīd, kad depozītu likmes bankās ir sasniegušas vēsturiski zemu līmeni, savukārt banku kredītpolitika ir izteikti konservatīva, gan potenciālajiem ieguldītājiem, gan kredītņēmējiem ir papildu motivācija meklēt citus risinājumus ārpus banku sektora un arvien vairāk tiek pavērtas iespējas finanšu inovācijām. Viena no šādām finanšu inovācijām Eiropas Savienībā (turpmāk – ES) ir kopfinansējuma pakalpojumi jeb kolektīvās finansēšanas platformas, kuras aktīvi savu darbību izvērš arī Latvijā. ES kolektīvās finansēšanas platformas ir piesaistījušas finansējumu no 487 miljoniem eiro 2012.gadā līdz 2,957 miljardiem *euro* 2014.gadā, ar vidējo ikgadējo pieaugumu 146% apmērā, tādejādi apliecinot to straujo attīstību.  Kopfinansējuma pakalpojumu platformas kā inovāciju finanšu sektorā nepieciešamību nosaka apgrūtinātas un ierobežotas finanšu piesaistes iespējas gados jauniem cilvēkiem, kuriem nav uzkrāts savs kapitāls, kā arī īpaši aktuāli tas ir sociālās ietekmes biznesa jomā, proti, sociālajā uzņēmējdarbībā, kuras specifiska ne vienmēr ļauj veiksmīgi konkurēt kopējā tirgū, it īpaši biznesa uzsākšanas stadijā. Tāpat arī kopfinansēšana dod iespēju iegūt salīdzinoši nelielu starta kapitālu.  Papildu kredītiestāžu aizdevumiem kapitāla tirgi ir galvenais mehānisms, kas palīdz potenciālajiem ieguldītājiem atrast tos, kas meklē finansējumu, un piedāvāt daudzveidīgu finansējuma avotu klāstu ekonomikai. Alternatīviem finansējuma avotiem var būt svarīga nozīme, jo īpaši jaunveidotu un mazu, bet strauji augošu uzņēmumu izaugsmes veicināšanā novatoriskās nozarēs, kas var kļūt viens no attīstības komponentiem mazo un vidējo uzņēmumu ceļā uz alternatīvā finansējuma piesaisti. Kopfinansējuma pakalpojumu sniedzēji, kas platformas palīdzību sniedz alternatīvu finanšu starpniecības mehānismu, kuru var iedalīt gan tādās, kas nes finansiālo atdevi, gan tādās, kam ir sociāli mērķi.  Digitālo instrumentu un pakalpojumu attīstība atbilst Latvijas patērētāju un investoru vajadzībām, kā arī atbalsta produktivitāti, tomēr vienlaikus jānodrošina, ka:  1) nesamazinās darījumu, pārskaitījumu drošība un tiek ierobežota nelegāli iegūtu līdzekļu legalizācija un terorisma finansēšana. Ir kritiski nodrošināt atbilstošu normatīvo vidi, kā arī regulāru finanšu sektora un tās atsevišķo elementu atbilstības vērtējumu. Šie nosacījumi attiecināmi arī uz inovatīviem finanšu pakalpojumiem, tai skaitā, arī nepieļaujot valsts finanšu sektora riska ekspozīcijas palielināšanos pret finanšu pakalpojumu sniegšanu un vērtējot gan inovatīva finanšu pakalpojuma biznesa modeļu saimnieciskās darbības plānu, kam jābūt ar caurskatāmu un ekonomiski pamatotu darbības struktūru, un reālu devumu valsts tautsaimniecībai, gan arī visu ar tām saistīto risku mazināšanas pasākumu pietiekamību;  2) finanšu sektors ir ilgtspējīgas ekonomikas attīstības pamats, kurā kapitāla kustība apgādā dažādas tautsaimniecības nozares, tādējādi šo nozaru līdzsvarotai attīstībai ir būtiski, ka jaunajiem tirgus dalībnieki finanšu arēnā tiek nodrošināti atbilstoši darbības noteikumi, veidojot tautsaimniecības funkcionēšanu ar optimālo līdzsvaru starp peļņu un risku;  3) kopfinansējuma pakalpojumu sniedzēju darbība var būt saistīta ar līdzekļiem, kas piesaistīti gan no vietējiem, gan no ārvalstu investoriem, kas ne vienmēr ir profesionālie investori, kā rezultātā ir svarīgi nodrošināt, lai piesaistītā nauda tiktu atbilstoši pārvaldīta un lai ieguldītājs būtu informēts par riskiem, kas saistīti ar šādu ieguldījuma veidu un varētu pieņemt izsvērtu lēmumu.  Likumprojekta izstrādes gaitā tika vērtētas vairākas iespējas kā risināt nepieciešamā regulējuma nodrošināšanu.  Tika vērtēta iespēja izmantot jau šobrīd Komerclikumā ietverto māklera regulējumu (kas ir komersants, kurš nodarbojas ar starpniecību darījumu noslēgšanā citu personu labā, nebūdams patstāvīgi saistīts ar šīm personām līgumiskās attiecībās), ņemot vērā, ka kopfinansējuma pakalpojuma sniedzēji darbojas kā starpnieki starp ieguldītājiem un finansējuma saņēmējiem. Tomēr tika secināts, ka riski, kas saistīti ar šo jomu, kā arī izvirzītās prasības visiem finanšu tirgus dalībniekiem, lai nodrošinātu darījumu, pārskaitījumu drošību un nelegāli iegūtu līdzekļu legalizāciju un terorisma finansēšanu novēršanu, ir pietiekami nozīmīgi un Komerclikumā, iekļaujot specifiskās prasības, kas nepieciešamas tikai finanšu tirgū , tās attiektos uz visiem mākleriem, kas nebūtu samērīgi attiecībā pret tiem, kas nav saitīti ar finanšu tirgiem. Tādējādi tika secināts, ka ir nepieciešams izstrādāt jaunu tiesisko regulējumu tieši kopfinansējuma pakalpojuma sniegšanai un tas dotu iespējas iekļaut specifisko regulējumu, kas nodrošinās to, lai tiktu mazināti riski un nodrošinātas pietiekamas prasības ieguldītājiem, finansējuma saņēmējiem, kā arī kopfinansējuma pakalpojuma sniedzējiem.  Regulēt tiesiskās attiecības starp kopfinansējuma pakalpojuma sniedzēju, ieguldītāju un finansējuma saņēmēju, attīstot finanšu un kapitāla tirgū finansējuma pieejamību un ņemot šobrīd tirgū piedāvāto jauna veida uz tehnoloģijām balstītu finanšu pakalpojumu - kopfinansējuma pakalpojumu – kas palīdz piesaistīt finansējumu jauniem projektiem. Kopfinansējuma pakalpojumi var kļūt par nebanku finansējuma svarīgu avotu un tādējādi veicināt alternatīvu finanšu resursu pieejamību. Šī mērķa sasniegšanai likumprojektā tiek noteikti kopfinansējuma pakalpojumu sniedzēja darbības principi, atbildība, licencēšanas un uzraudzības kārtība, ieguldītāju un finansējuma saņēmēju interešu aizsardzības pasākumi. Lai panāktu vienādu prasību ieviešanu, tika secināts, ka to vislabāk būs iespējams sasniegt, pieņemot atsevišķu likumu, kas ietvertu visas būtiskākās regulējošās prasības vienam konkrētam finanšu sektoram.  **Likumprojekts “Kopfinansējuma pakalpojumu likums”** paredz:  1. lietoto terminu skaidrojumu, ietverot subjektu loku, uz ko attieksies regulējums un kas saprotams ar kopfinansējuma pakalpojumu, kopfinansējuma pakalpojuma sniedzēju un citiem konkrēto jomu raksturojošiem terminiem. Ņemot vērā, to, lai atsevišķi termini nodrošinātu pietiekami vispārīgu regulējumu, kuru iespējams piemērot dažādās situācijās un katru reizi saskaroties ar specifisku situāciju netiktu veikti grozījumi likumā, tad atsevišķos terminos tika izvēlēts plašāks formulējums. Piemēram, likumprojekta 1.panta 12.punkta “c” apakšpunktā tika iekļauti tādi vārdi kā  **“**analogas attiecības”. Šāds risinājums tika iekļauts ņemot vērā to, ka šī paša punkta “a” un “b” apakšpunktā ir skaidri norādīts tas, ka persona kontroli pār komercsabiedrību var veikt, ja tai ir izšķiroša ietekme uz līdzdalības pamata vai uz koncerna līguma pamata, tomēr šie nav vienīgie gadījumi, kad tiek nodrošināta kontrole pār sabiedrību. Likumprojektā ir paredzēti citi gadījumi, kuri varētu būt analogi “a” un “b” apakšpunktos minētajiem, piemēram, tas, ka kontroli pār sabiedrību ir iespējams izveidot dažādos veidos, ko ne vienmēr var konkrēti identificēt. Šādi gadījumi var būt saskaņota rīcība ar kādu no pārvaldes personām, kuras, kādu personas vārdā vada un kontrolē sabiedrību. Šāds līdzīgs un plašāks formulējums jau veiksmīgi darbojas spēkā esošajā Finanšu instrumentu tirgus likumā. Kā likuma mērķis ir noteikta nepieciešamība veicināt kopfinansējuma pakalpojuma jomas attīstību, stiprināt kopfinansējuma tirgus stabilitāti un uzticamību, nodrošinot informācijas pieejamību un caurskatāmību, kā arī kopfinansējuma pakalpojumu (turpmāk – pakalpojums) izmantotāju interešu aizsardzību. Nepārvedamu vērtspapīru publiska piedāvāšana šobrīd nav regulēta, jo Finanšu instrumentu tirgus likums paredz pārvedamu vērtspapīru publisku piedāvāšanu. Tādejādi ar likumprojektu tiks paredzēts noteiktā veidā publiski piedāvāt nepārvedamus vērtspapīrus līdz vienam miljonam *euro.* Ja kāda persona vēlas publiski piesaistīt lielāku apjomu ar vērtspapīru palīdzību, tad to var darīt kā pārvedamu vērtspapīru publisku piedāvāšanu attiecīgi, ievērojot Finanšu instrumentu tirgus likuma prasības, reģistrējoties kā ieguldījumu brokeru sabiedrībai un sagatavojot piedāvājuma dokumentus vai prospektu. Vienlaikus likumprojektā tiek noteiktas darbības jomas, kā arī gadījumi, kad likumprojekta prasības nepiemēro.  2. 4.-5.pants regulē pakalpojumu sniedzēja darbības uzsākšanu un papildus veicamās darbības, kas pēc būtības ir līdzīgas jau spēkā esošam regulējumam citiem finanšu sektora subjektiem, uzsākšanai, ierobežojumiem, kas saistīti ar papildu darbībām. Piemēram, ierobežojumi cita veida komercdarbībai (5.pants), ja tā vājina vai var vājināt finansiālo stabilitāti vai Komisijai rada ierobežojumus uzraudzīt pakalpojuma sniedzēju, ir noteikti, lai nodrošinātu finanšu stabilitāti, sniedzot konkrētus pakalpojumus, kā arī nodrošinātu ieguldītāju un arī finansējuma saņēmēju aizsardzību.  3. 6.-8.pants nosaka prasības pakalpojuma sniedzēja darbības reģistrācijai, iekļaujot prasības ne tikai iesniedzamajiem dokumentiem un ziņām pakalpojuma sniedzēja reģistrācijai, bet arī prasības amatpersonām, un akcionāriem, lai nodrošinātu uzņēmuma drošu un stabilu pārvaldību. Kopumā tiek nodrošināts tas, lai prasības būtu līdzīgas kā citiem finanšu sektorā attiecībā uz iesniedzamajiem dokumentiem pakalpojuma sniedzēja darbības organizācijai. Piemēram, iekšējās kontroles un pārvaldības apraksts, organizatoriskās struktūras apraksts, pasākumu apraksti, kas veikti, lai aizsargātu aizdevumu saņēmēju un ieguldītāju naudas līdzekļus, procedūras, kas nodrošina noziedzīgi iegūtu līdzekļu legalizācijas un terorisma finansēšanas novēršanas iekšējās kontroles sistēmas izveidi un darbību, kā arī konkrēta komercdarbības plāna izstrādes pienākums.  Likumprojekta 6.panta ceturtās daļas 8.punktā tiek paredzēts, ka pakalpojumu sniedzējs iesniedz aprakstu par kopfinansējuma pakalpojumu izmantotāju maksājumu administrēšanu atbilstoši noslēgtajiem līgumiem un atbilstoši specifiskajām prasībām, kas noteiktas kopfinansējuma pakalpojumu izmantotāju naudas turēšanai un maksājumu pakalpojumu sniegšanai. Ņemot vērā, ka kopfinansējuma pakalpojumā ir iesaistītas trīs puses – ieguldītājs, kopfinansējuma pakalpojuma sniedzējs jeb operators un finansējuma saņēmējs, tad atbilstoši likumprojektā paredzētajam regulējuma ieguldītājs it tas, kas aizdod naudas līdzekļus nevis pakalpojuma sniedzējam, bet gan finansējuma saņēmējam ar platformas palīdzību. Tā rezultātā likumprojektā ir paredzēti specifiski nosacījumi naudas turēšanai, kā arī maksājumu pakalpojumu sniegšanai,  Cita starpā likumprojektā atsevišķos pantos ir paredzētas atkāpes no Administratīvā procesa likumā noteiktās vispārējās kārtības. Šādas atkāpes konkrētajos pantos ir pamatojamas ar to, ka, piemēram,:  - 6.panta septītā daļa paredz Komisijai tiesības pieprasīt pakalpojuma sniedzējam izdarīt iesniegtajos dokumentos labojumus vai iesniegt papildu dokumentus, kas nepieciešami, lai Komisija varētu pārliecināties par pakalpojuma sniedzēja pārdomātu un piesardzīgu darbību, kā arī citu likumprojektā iekļauto prasību izpildi vai citu normatīvo aktu izpildi. Piemēram, Noziedzīgi iegūtu līdzekļu legalizācijas un terorisma finansēšanas novēršanas likuma prasības, kuru ievērošana ir nozīmīga finanšu tirgus stabilitātei. Tādēļ, lai objektīvi un detalizēti izvērtētu visus dokumentu, kas minēti 6.panta septītajā daļā Komisijai ir tiesības pieprasīt, lai pakalpojuma sniedzējs izdara tajos labojumus vai iesniedz papildu dokumentus, kas nepieciešami Komisijai jau sākotnēji, lai izvērtētu visus iespējamos riskus un gūt nepieciešamo pārliecību pirms reģistrācijas ;  - 7.panta sestajā daļā, (arī 8.panta sestajā daļā, 9.panta piecpadsmitajā daļā, 11.panta otrajā daļā un 28.panta trešajā daļā) ir paredzēts, ka Komisijas lēmuma pārsūdzēšana neaptur tā darbību. Ņemot vērā, ka finanšu tirgū ir noteiktas situācijas, kur ir nepieciešams tūlītējs risinājums un lai tā sekas neietekmētu ekonomiskās, finanšu vai citas norises valstī, tad nedrīkst pieļaut situāciju, kad administratīvā akta darbība tiek apturēta un visiem tirgus dalībniekiem var tikt apdraudētā ne tikai finanšu stabilitāte, bet arī tiesiskā noteiktība sektorā kopumā. Kaut arī likumprojektā ir noteikts izņēmums par to, ka Komisijas lēmuma pārsūdzēšana neaptur tā darbību, tomēr tas subjektam neliedz iespēju aizsargāt savas tiesības tiesas ceļā;  -8.panta sestajā daļā noteikts, ka lēmums par ieraksta anulēšanu reģistrā ir paziņojums rakstiski pakalpojuma sniedzējam un publicējams Komisijas tīmekļa vietnē. Šāds izņēmums no noteiktās Administratīva procesa likuma vispārējās kārtības ir, ņemot vērā apstākli, ka Komisijas lēmums neskar tikai un vienīgi kopfinansējuma pakalpojuma sniedzēju, bet ir nepieciešamība nodrošināt tiesisko noteiktību arī pārējiem iesaistītajiem. Komisijas lēmums ietekmē arī finansējuma saņēmējus, tas ir fiziskas vai juridiskas personas, kuras ar platformas starpniecību saņem aizdevumu vai finansējumu to pieteikto projektu realizācijai, un ieguldītāji. Ar paziņojuma par atteikumu, aizliegumu vai reģistrācijas anulēšanu publikāciju Komisijas tīmekļa vietnē tiek nodrošināta ieguldītāju, finanšu saņēmēju un projektu pieteicēju tiesības izvairīties no krāpnieciskiem gadījumiem, kad kopfinansējuma pakalpojuma sniedzējs nav informējis iesaistītos par Komisijas pieņemto lēmumu. Kaut arī likumprojektā ir noteikts izņēmums, tomēr tas subjektam neliedz iespēju aizsargāt savas tiesības. Papildus ir jāmin, ka šāds izņēmums nav noteikts uz soda sankcijām.  Lai nodrošinātu vienādu regulējumu ar citiem finanšu tirgu regulējošiem normatīvajiem aktiem, likumprojekta 6.panta piektā un sestā daļā (arī 9.panta desmitajā daļā un 20.panta astotajā daļā) ir iekļauts noklusējuma princips. Kaut arī Brīvas pakalpojumu sniegšanas likuma 2.panta trešās daļas 1.punkts nosaka, ka Brīvas pakalpojumu sniegšanas likumu nepiemēro finanšu pakalpojumiem, tomēr Komisijai ne visas atļaujas vienmēr būs saistītas ar finanšu pakalpojumiem, piemēram, amatpersonu apstiprināšana. Tādēļ, izstrādājot regulējumu, tika secināts, ka:  pirmkārt, ir nepieciešams pakalpojuma sniedzējiem nodrošināt līdzvērtīgas tiesības salīdzinājumā ar citiem finanšu tirgus dalībniekiem;  otrkārt, “klusēšana – piekrišana**”**pēc būtības ir iestādes bezdarbība, kas traktējama kā labvēlīga administratīvā akta izdošana. Lai veicinātu valsts pārvaldes vienkāršošanu saistībā ar lēmuma pieņemšanas procedūrām, dodot valsts iestādēm pietiekami daudz laika izskatīt pieteikumu, jo termiņa ritējums sākas tikai tad, kad atbildīgās iestādes rīcībā nonāk visa ar lēmuma pieņemšanu nepieciešamā informācija (dokumentācija). Likumprojektā ir paredzēts saprātīgs termiņš, kura laikā Komisijai ir iespēja izskatīt pieteikumu;  treškārt, likumprojektā Komisijai ir tiesības piemērot noklusējumu (skatīt regulējumu 6.panta piektā un sestā daļā, 9.panta desmitajā daļā un 20.panta astotajā daļā) un konkrētā atļauja nav pretrunā sabiedrības interesēm. Papildus atbilstoši likumā noteiktajam ir skaidri noteikts termiņš, tas ir viens mēnesis, kad saņemta informācija. Pēc noteiktā termiņa ir uzskatāms, ka Komisija ir devusi saskaņojumu.  4. 9.pantā tiek izvirzītas prasības attiecībā uz būtiskas līdzdalības un netiešas līdzdalības iegūšanu. Likumprojektā iekļautās normas, nosacījumi un kārtība atbilst jau spēkā esošam regulējumam citos finanšu sektoros. Tāpat ņemot vērā būtiskas līdzdalības vai netiešas līdzdalības iegūšanas izvērtējuma sarežģītību un laikietilpību, Komisijai objektīvu iemeslu dēļ ir nepieciešams vairāk laika kā viens mēnesis. Lai mazinātu administratīvo slogu Komisijai, nosūtot vēstuli par lēmuma pieņemšanas pagarināšanu, kā arī, lai nodrošinātu tirgus dalībniekiem iespēju rēķināties ar objektīvu laika periodu, kurā tiks saņemts lēmums, likumprojektā ir noteikts izņēmums no Administratīvā procesa likuma.  9.panta ceturtajā un trīspadsmitajā daļā ir ietverts aizliegums personai izmantot visu tai piederošo akciju (daļu) balsstiesības. Ar likumprojektu tiek paredzēts ieviest vienotu regulējumu attiecībā uz būtiskas līdzdalības iegūšanu visos finanšu un kapitāla tirgus sektoros (apdrošināšanas sabiedrībām, pārapdrošinātājiem, kredītiestādēm, ieguldījumu brokeru sabiedrībām, regulētā tirgus organizētājiem) un aizliegumu personai izmantot visu tai piederošo akciju (daļu) balsstiesības, par ko tiek pieņemts Komisijas lēmums. Šāda procesa mērķis ir nodrošināt, lai kopfinansējuma pakalpojuma sniedzējam būtu tikai atbilstoši akcionāri, tādējādi novēršot jebkurus riskus, kuri nākotnē varētu rasties, piemēram, ja personai nav laba reputācija vai nav pietiekama finanšu stabilitāte vai arī, ka darījums netiek finansēts, izmantojot noziedzīgi iegūtus līdzekļus. Pēc būtības būtisku līdzdalību var iegūt jebkura persona, bet tajos atsevišķos gadījumos, kad tas tiek ierobežots Komisija pieņem attiecīgu lēmumu, kura pārsūdzēšana neaptur tā darbību, bet tas subjektam neliedz iespēju aizsargāt savas tiesības tiesas ceļā.  5. 10.-11.pantā, lai nodrošinātu finanšu stabilitāti, pakalpojuma sniedzējam tiek izvirzīti kapitāla un peļņas sadales nosacījumi. Kopfinansējuma pakalpojuma sniedzējiem tiek noteikts sākotnējais kapitāls, kas, izvērtējot prasības citiem finanšu tirgus dalībniekiem, kā arī patērētāju kreditētājiem, ir līdzīgas. Tādēļ, lai nodrošinātu to, ka par finanšu tirgus dalībniekiem kļūtu un pakalpojumus sniegtu tikai finansiāli stabili un konkurētspējīgi komersanti, tad kopfinansējuma pakalpojuma sniedzēja sākotnējais kapitāls ir noteikts 50 000 *euro*, kas salīdzinoši ir samērīga kapitāla prasības salīdzinājumā ar citiem finanšu tirgus dalībniekiem. Sākotnējais kapitāls tika izvēlēts, jo ir nepieciešams finansējums, kas sedz riskus, attiecīgi likumprojektā ir iekļaujot konkrētus nosacījumus, kas var būt vai nebūt sākotnējais kapitāls.  Papildus pakalpojumu sniedzējiem paredzēti nosacījumi, ka sākotnējā kapitāla elementi nedrīkst būt mazāki par lielāko no šādiem diviem elementiem - minimālo sākotnējo kapitālu vai ar 25 % no iepriekšējā pilna pārskata gada patstāvīgo izmaksu kopsummas, nodrošinot lielākus stabilitāti arī gadījumos, kad aug pakalpojuma sniedzēja darbības mērogs un ir nepieciešam samērīgi palielināt tā kapitāla apjomu.  6. pakalpojuma sniedzēja darbības noteikumos (12.-14.pants) tiek noteiktas vispārīgās prasības pakalpojumu sniedzēja darbībai, tas ir, nepieciešamība darbības laikā izveidot visaptverošas un efektīvas iekšējās kontroles sistēmas nosacījumus un funkcionēšanas noteikumus, veikt normatīvajiem aktiem atbilstošu grāmatvedības uzskati, ieviest interešu konflikta novēršanas politiku, nodrošināt, ka tiek izveidota, īstenota un ievērota efektīva klientu iesniegumu un sūdzību (strīdu) izskatīšanas procedūra, kā arī fizisku personu datu apstrāde tiek veikta atbilstoši normatīvo aktu prasībām, tai skaitā attiecībā informācijas nodošanu trešajām personām. Tāpat ņemot vērā kopfinansējuma pakalpojuma specifiku, kā arī, aizsargājot ieguldītājus un mazinot iespējamos riskus, tiek noteikti limitu ierobežojumi vienam finansējuma saņēmējam 12 mēnešu periodā, bet vienlaikus regulējums neizslēdz ieguldītājam iespēju sniegt finansējumu citiem finansējuma saņēmējiem. Šāds ierobežojums ir nozīmīgs, jo nodrošinātu gan ieguldītāju (tai skaitā nepieredzējušu ieguldītāju), gan finansējuma saņēmēju aizsardzību un mazinātu iespējamos riskus, kas var rasties. Kā papildu risku mazinošs pasākums likumprojektā ir iekļauts tas, ka pakalpojumu sniedzējam ir jānodrošinās pakalpojumu izmantotāju naudas nošķirtība. Tas nodrošinās arī to, ka pakalpojuma sniedzēja maksātnespējas gadījumā tiktu papildus aizsargāti gan ieguldītāji, gan finansējuma saņēmēji.  Likumprojektā ir paredzēts nodrošināt vairākus ieguldītāju aizsardzībai paredzētus pasākumus, piemēram, 13.pantā nosakot limitus tam individuālu ieguldītāju līdzekļu apjomam, kuru var ilgstoši turēt platformā neieguldītu. Lai novērstu nesamērīgi augstas maksājumu izmaksas, šo uzdevumu var efektīvi īstenot, ja kopfinansējuma pakalpojumu sniedzējam tiek noteikts pienākums regulāri (vienu reizi nedēļā) informēt, ja ieguldītājs ilgstoši (ilgāk kā mēnesi) neieguldītie līdzekļi pārsniedz 10% no ieguldītajiem līdzekļiem platformā vai 3000 *euro*, ja 10% no ieguldītāja līdzekļiem ir mazāk par 3000 *euro*, vienlaikus piedāvājot pārskaitīt ieguldītājiem to neieguldītos līdzekļus Tādejādi tiktu nodrošināta regulāra ieguldītāja informēšana, kā nodrošināta iespēja šo finansējumu jebkurā brīdī pārskaitīt uz ieguldītāja kontu kredītiestādē.  7. saistībā ar pakalpojumu sniedzēju līgumiskajām attiecībām (15.pants) tiek noteiktas prasības no noslēgtajiem līgumiem izrietošo saistību nodrošināšanai, pakalpojumu darījumu uzskaitei un maksājumu administrēšanai, kā arī finansējuma saņēmēju un ieguldījumu vērtēšanai.  8. Likumprojekta 16.pantā ir iekļauti nosacījumi attiecībā uz noslēgtajiem līgumiem izrietošo saistību nodrošināšanai. Lai atvieglotu administratīvās darbības, kas saistītas ar ķīlas tiesību nodibināšanu zemesgrāmatā, Likumprojektā iekļauts speciālais regulējums, ka ķīlas tiesības nodibināšanas gadījumā tā tiek nostiprināta uz kopfinansējuma pakalpojuma sniedzēja vārda, vienlaikus izdarot atzīmi, ka attiecīgā hipotēka nodrošina ieguldītāja prasījumu no aizdevuma līguma. Tādā veidā tiek nodrošināta gan ieguldītāju aizsardzība, gan efektivizēts process, kādā šī aizsardzība tiek nodibināta. Proti, ievērojot kopfinansējuma pakalpojuma attiecību specifiku, ka atbilstoši Likumprojekta 12. panta sestajā un septītajā daļā nostiprinātajam principam, ka ieguldītājs vienā projektā var ieguldīt summu, kas nepārsniedz 10% no finansējuma saņēmēja pieprasītā finansējuma kopsummas. Tas nozīmē, ka vienam šādam prasījumam var būt vismaz 10 kreditori. Ievērojot principu, ka ķīla seko prasījumam un šajā situācijā tā tiek nodibināta uz kopfinansējuma pakalpojuma sniedzēja vārda, lai nodrošinātu ieguldītāju aizsardzību un atvieglotu procesu, tad šo mantu nevar iekļaut mantā, no kuras sedz tieši kopfinansējuma pakalpojuma sniedzēja kreditoru prasījumus. Identisku regulējumu satur arī Alternatīvo ieguldījumu fondu un to pārvaldnieku likums, paredzot iespēju, ja no fonda līdzekļiem tiek paredzēti ieguldījumi nekustamajā īpašumā, tad hipotēka tiek nostiprināta uz pārvaldnieka vārda ar atzīmi, ka konkrētais nekustamais īpašums ir no konkrētā fonda līdzekļiem piešķirtā aizdevuma nodrošinājums (Alternatīvo ieguldījumu fondu un to pārvaldnieku likuma 36. panta otrā daļa).  Komercķīlas reģistrāciju uz kopfinansējuma pakalpojuma sniedzēja vārda šobrīd jau var pielīdzināt Komercķīlas likuma ietvaros nostiprinātajam pārvaldnieka institūtam. Līdz ar to, ja attiecīgs pilnvarojums pastāv komercķīlas ņēmēja (ieguldītāja) un kopfinansējuma pakalpojuma sniedzēja (pārvaldnieka) starpā, tad kopfinansējuma pakalpojuma sniedzējs var iesniegt pieteikumu Komercķīlas reģistrā ieguldītāja vārdā. Komercķīlas reģistrā būtu redzams gan ieguldītājs kā komercķīlas ņēmējs un kopfinansējuma pakalpojuma sniedzējs kā pārvaldnieks. Ņemot vērā, ka šobrīd spēkā esošā regulējuma ietvaros var reģistrēt komercķīlas ņēmēju un pārvaldnieku, tad līdz ar to nav vajadzīgi kādi īpaši grozījumi Komercķīlas likumā.  Komercķīlas nodibināšanas gadījumā, kopfinansējuma pakalpojuma sniedzējs var rīkoties atbilstoši Komercķīlas likuma 29. panta pirmajai daļai, kas paredz, ka reģistrētai komercķīlai komercķīlas ņēmējs jebkurā brīdī var iecelt komercķīlas pārvaldnieku. [..] Šādā gadījumā attiecīgs pilnvarojums iekļaujams Likuma 15. panta pirmajā daļā noteiktajā līgumā. Līdz ar to Komercķīlas reģistrā iespējams reģistrēt gan komercķīlas ņēmēju, kas atbilstoši Likumprojektam būtu ieguldītājs, kā arī kopfinansējuma pakalpojuma sniedzēju, kas Komercķīlas reģistrā būtu norādīts kā pārvaldnieks. Turklāt komercķīlas reģistrācijas pieteikumu kopfinansējuma pakalpojuma sniedzējs var aizpildīt un iesniegt viens pats ziņu ierakstīšanai Komercķīlas reģistrā.  9. finansējuma saņēmēju un ieguldītāju vērtēšana (18. un 19.pants), tas ir maksātspējas rūpīga izvērtēšana, uz liekot par pienākumu kopfinansējuma pakalpojuma sniedzējam izstrādāt gan ieguldītāju vērtēšanas kārtību, gan finansējuma saņēmēju vērtēšanas kritērijus atbilstoši likumprojektā noteiktajiem nosacījumiem.  10. ārpakalpojumu deleģēšanas nosacījumi (20.pants), kas nosaka, ko kopfinansējuma pakalpojuma sniedzējs drīkst deleģēt ārpakalpojumu sniedzējam un ko nav tiesīgs deleģēt. Papildus tam ir noteikti kritēriji kādi ir izpildāmi ārpakalpojuma sniedzējam, kā arī nosacījumi, kas ietverami ārpakalpojuma līgumā.  11. informācijas atklāšanas un reklāmas prasības (21.-22.pants), lai novērstu iespēju, ka komersants, kas Latvijā sniedz finanšu pakalpojumus, taču nav kopfinansējuma pakalpojumu sniedzējs likuma izpratnē, maldina sabiedrību par tā piedāvātajiem pakalpojumiem un to būtību. Tiek paredzēts aizliegums šādu komersantu nosaukumā vai pašreklāmā iekļaut vārdu “kopfinansējuma platforma” vai “kopfinansējuma pakalpojumu sniedzējs”. Lai informētu sabiedrību par potenciālajiem riskiem, kas saistīti ar kopfinansējuma pakalpojumu izmantošanu, likumprojektā iekļauta reklāmas prasība, kurā norādīts, ka kopfinansējuma pakalpojuma sniedzējs reklāmā iekļauj informāciju, kurā potenciālie ieguldītāji tiek brīdināti par iespējamajiem riskiem, slēdzot kopfinansējuma pakalpojumu līgumu, tai skaitā, ka ieguldītājs apzinās risku, ko tas uzņemas, kura rezultātā tas var zaudēt ieguldījumu vai tā daļu, kas izriet no šāda ieguldījuma, kā arī tiek aicināts neieguldīt kopfinansējuma pakalpojumos naudu, kuru ieguldītājs nevar atļauties zaudēt.  Likumprojekta 21.panta trešā daļa nosaka, ka pirms kopfinansējuma pakalpojuma līguma noslēgšanas ir sniedzam noteikta apjoma informācija. Lai ieguldītājam šāda informācija būtu vieglāk uztverama kopfinansējuma pakalpojuma sniedzējs drīkst izstrādāt un iekšēji apstiprināt veidlapas formu, kurā iekļauj pamat informāciju vai minimāli sniedzamo informāciju atbilstoši likumprojektā noteiktajam, ko var uzskatīt par standartizētu formu (tai skaitā arī likumprojekta 21.panta desmitajā daļā minētā standartizētā forma).  12. interešu konflikta novēršana un datu aizsardzības prasības (23.-24.pants). Interešu konfliktu novēršanu kopfinansējuma pakalpojumu sniedzēja darbībā, kas pakalpojumu sniegšanas laikā var rasties starp kopfinansējuma pakalpojumu sniedzēju, piemēram, amatpersonām, personām, kurām ir ciešas attiecības ar kopfinansējuma pakalpojumu sniedzēju, un klientu, kā arī starp klientiem saskaņā ar Komisija izdotajiem normatīvajiem noteikumiem par iekšējās kontroles sistēmas izveidi. Tiek noteikts aizliegums kopfinansējuma pakalpojumu sniedzējam slēgt savstarpējo aizdevumu darījumus ar tā amatpersonu vai akcionāru (dalībnieku), personu, ar kurām kopfinansējuma pakalpojumu sniedzējam ir ciešas attiecības, tieša vai netieša līdzdalība vai kontrole.  13. kopfinansējuma pakalpojuma sniedzēja reorganizācijas un likvidācijas nosacījumus, kas iekļauti likumprojekta 25.pantā.  14. kopfinansējuma pakalpojumu sniedzēja darbības uzraudzību un atbildību (26.-28.pants), ko veic Komisija, ar no tā izrietošajiem pienākumiem un tiesībām, veicot kopfinansējuma pakalpojumu sniedzēju reģistrāciju, uzraudzību un sankciju piemērošanu. Kā arī Patērētāju tiesību aizsardzības centra uzraudzība par tiem gadījumiem, kas tiek skarta patērētāju tiesību aizsardzība.  Savukārt likumprojekta 28.pants paredz atbildību, kad noteiktās prasības netiek ievērotas. Komisija var noteikt uzraudzības pasākumus vai sankcijas. Attiecībā uz sankcijām fiziskai personai var izteikt brīdinājumu, savukārt fiziskai vai juridiskai personai drīkst uzlikt naudas sodu līdz 142300 *euro.* Vērtējot naudas soda apjomu tika veikts salīdzinājums starp citiem līdzvērtīgiem tirgus dalībniekiem un secināts, ka viss tuvākais ir maksājuma iestāde kā rezultātā sankcijas tika noteiktas tādas kā maksājuma iestādei. Savukārt par normatīvo aktu pārkāpumiem noziedzīgi iegūtu līdzekļu un terorisma finansēšanas novēršanas jomā Komisija piemēro jau šobrīd Noziedzīgi iegūtu līdzekļu legalizācijas un terorisma finansēšanas novēršanas likumā noteiktās sankcijas.  15. līdzīgi kā citiem tirgus dalībniekiem likumprojekta 29.pantā ir noteikta maksa Komisijai par reģistrēšanu reģistrā (1442 *euro)* veicamie maksājumi Komisijas darbības finansēšanas uzraudzības funkciju nodrošināšanai.  16. iesniegumu un sūdzību izskatīšanas kārtība, Likumprojekta 30.panta pirmā daļā (par administratīvā procesa neuzsākšanu) ir paredzēts izņēmums no Administratīvā procesa likuma, jo piedāvātie pakalpojumi ir pieejami plašam lokam un šajā gadījumā ņemot vērā reputācijas risku, kas var nozīmīgi ietekmēt kopfinansējuma pakalpojuma sniedzēju, galvenā uzmanība tiek pievērsta tieši kolektīvajām interesēm, kas ir nozīmīgākas kopējā tirgū, lai nodrošinātu kopfinansējuma pakalpojumu.  17. Pārejas noteikumi, lai komersanti, kuri sniedz pakalpojumus, kas ir kopfinansējuma pakalpojumi šī likuma izpratnē vai pēc sava darbības veida būtības nav pielīdzināmas kopfinansējuma platformām, pārveidotu savu darbību atbilstoši Kopfinansējuma pakalpojumu likuma prasībām, sešu mēnešu laika no likuma spēkā stāšanas dienas, iesniedzot Komisijā visus likumā minētos dokumentus. Personas, kuras minētajā termiņā neiesniedz likumā noteiktos dokumentus, un sešu mēnešu laikā no šā likuma spēkā stāšanās dienas nav reģistrēta reģistrā, tās turpmākā darbība jaunu darījumu slēgšanā nav tiesiska. Kapitālsabiedrības, kuru darbība ir izbeigta, uz šo noteikumu pamata, nodrošina spēkā esošo darījumu administrēšanu līdz to saistību pilnīgai izpildei.  Platformas ir pakļautas noziedzīgi iegūtu līdzekļu legalizācijas un terorisma finansēšanas (turpmāk – NILLTF) riskam. Ja platformas paļaujas uz kredītiestāžu veiktajām darbībām NILLTFN likuma prasību izpildē, tad tas nav pietiekami, lai pārvaldītu NILLTF risku, jo kredītiestādes nevērtē platformās veiktos darījumus (tostarp kredīta devēja darījumus). Tā rezultātā attiecībā uz kopfinansējuma pakalpojuma sniedzējiem ir noteiktas ļoti līdzīgas prasības kādas ir citos finanšu sektoros, tai skaitā noteiktie ierobežojumi, lai tādējādi nodrošinātu un izvairītos no riskiem un neradītu vienam tirgus dalībniekam atšķirīgus nosacījumus, kas saitīti ar maksājumu tiesisko izcelsmi un darījumu atbilstību NILLTFN likumam. Atbilstoši NILLTFN likuma 29. panta pirmās daļas prasībām platforma ir tiesīga atzīt un pieņemt dalībvalstī vai ekvivalentā valstī reģistrētā kredītiestādē veiktās izpētes rezultātus, bet nav tiesīga paļauties, ka tāda izpēte tika veikta, līdz ar to šīm tirdzniecības platformām būtu patstāvīgi jānodrošina NILLTFN likuma prasību izpilde. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu un kapitāla tirgus komisija, Patērētāju tiesību aizsardzības centrs un Latvijas Banka |
| 4. | Cita informācija |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Finanšu tirgus dalībnieki, mājsaimniecības un komersanti (īpaši jaunveidoti, kā arī mazi, bet strauji augoši uzņēmumi novatoriskās nozarēs), kā arī potenciālās kapitālsabiedrības, kas ir plānojušās sniegt kopfinansējuma pakalpojumu. |
| 2. | Tiesiskā regulējuma ietekme uz tautsaimniecību un administratīvo slogu | Finanšu sektors ir ilgtspējīgas ekonomikas attīstības pamats, kura stabilai ilgtermiņa attīstībai ir nepieciešama gan modernu tehnoloģiju attīstība, gan savlaicīgi izstrādāts un paredzamajam inovāciju riska līmenim atbilstošs regulējums, kas pamatots uz jauno biznesa modeļu iespējamo risku detalizētu izvērtējumu.  Citiem alternatīviem finansējuma avotiem (tādi citu ne-banku finanšu pakalpojumu sniedzēji kā līzinga uzņēmumi, krājaizdevu sabiedrības, distances jeb ātro kredītu, patēriņa kredītu, u.c. izsniedzēji, kā arī alternatīvie ieguldījumu fondi, ar kopējo tirgus daļu 6,6% finanšu sektora aktīvos) ir papildinoša nozīme gan banku, gan tradicionālo kapitāla tirgus instrumentu sniegšanā un alternatīvo finanšu pakalpojumu sniedzējiem ir ievērojamas attīstības iespējas Latvijā. Alternatīvajiem finansējuma avotiem un finanšu pakalpojumu veidiem var būt svarīga nozīme, jo īpaši jaunveidotiem, kā arī maziem, bet strauji augošiem uzņēmumiem novatoriskās nozarēs izaugsmes veicināšanā. Paralēli uz tehnoloģiju attīstību bāzētu alternatīvo finanšu pakalpojumu veidu attīstībai notiek arī vēsturiski pastāvošu alternatīvu finanšu pakalpojumu veidu attīstība, kuru mērķis un būtība ir nodrošināt finanšu pakalpojumu pieejamību noteiktai finanšu pakalpojumu saņēmēju grupai, kā arī pieeju finanšu pakalpojumiem reģionos  Kopējā rezidentu kredītportfelī uz 2015.gada beigām 85,65% ir banku kredīti un 14,35% ir ne-banku aizdevumi un, salīdzinot ar 2014.gada beigām, to apjoms ir palielinājies par 9,8%, sasniedzot 2,08 miljardus euro, kas liecina, ka pieprasījums pēc alternatīvā finansējuma veidiem Latvijas finanšu tirgū pieaug. Tostarp saskaņā ar Patērētāju tiesību aizsardzības centra datiem nebanku kreditētāju patērētājiem izsniegto aizdevumu kopējā kredītportfeļa atlikums uz 2015.gada 31.decembri sasniedza 450,90 miljoniem *euro*, kas salīdzinājumā ar 2014.gada 31.decembri ir palielinājums par 53,04 miljoniem *euro* jeb 13,33%, savukārt pieaugums pret 2013.gada 31.decembri (zemāko punktu 2013-2015 periodā) ir par 108,19 miljoniem *euro* jeb 31,57%38 (kopējais kredītportfelis uz 2016.gada 30.jūniju - 486,6 miljoni *euro*), kas arī norāda uz mājsaimniecību pieprasījumu pēc alternatīvā finansējuma, kas daļēji aizvieto banku sektora rezidentu kredītportfeļa sarukumu.  Latvijā pirmā savstarpējo aizdevumu platforma savu darbību uzsāka 2015. gadā. Šobrīd kopā Latvijā varētu strādāt apmēram 7 kopfinansējuma platformas (precīzu datu nav, jo līdz šim nav bijis regulējums, kas ļautu precīzi noteikt skaitu). Kopš darbības uzsākšanas caur Latvijas platformām veiktas investīcijas vairāk nekā 300 miljonu eiro apmērā. Ja 2016. gadā kopējais investīciju apjoms bija mērāms 110 miljonu *euro* apmērā, tad jau 2017. gada otrajā ceturksnī tas sasniedza 200 miljonu *euro* robežu, pusgada laikā darbības apjomus divkāršojot, ja salīdzina ar 2016. gadu. Arī turpmāk tiek prognozēta platformu darbības izaugsme, arvien vairāk nostiprinot pozīcijas Eiropā. Latvijas kopfinansējuma pakalpojumu platformas ir piesaistījušas investorus jau no vairāk nekā 50 dažādām pasaules valstīm. Aktīvākie investori ir no Vācijas, Lielbritānijas, Šveices. |
| 3. | Administratīvo izmaksu monetārs novērtējums | Persona, kura vēlas sniegt kopfinansējuma pakalpojumu, maksās komisijai par reģistrāciju reģistrā par noteiktajā kārtībā iesniegto dokumentu izskatīšanu – 4000 *euro*, savukārt pēc reģistrācijas reģistrā Komisijas darbības finansēšanai tiks maksāti 7000 *euro* gadā un papildus līdz 1,4 procentiem ieskaitot no kopfinansējuma pakalpojuma sniedzēja bruto ieņēmumiem, kas saistīti ar kopfinansējuma pakalpojuma sniegšanu gadā, bet kopējā iestādes maksa Komisijas darbības finansēšanai nepārsniegs 100000 *euro* gadā.  Likumprojekta 6. pantā ir paredzēts, ka kopfinansējuma pakalpojumu sniedzējs sagatavo pietiekami plašu dokumentu un informācijas apjomu (iesniegumi, ziņas par akcionāriem, komercdarbības plāns, organizatoriskās struktūras apraksts, iekšējās kontroles un pārvaldības apraksts u.c. dokumenti). Dokumentu klāsts, kas iesniedzams ir līdzīgs kā tas jau noteikts citos normatīvajos aktos. Pieprasāmo dokumentu un informācijas saturs ir uzskatāms par pamatotu, lai uzraugošā iestāde iegūtu skaidru un patiesu priekšstatu par kopfinansējuma pakalpojumu sniedzēju darbību un nepieciešamības gadījumā pietiekami aizsargātu kopfinansējuma pakalpojumu saņēmējus. Ņemot vērā, iespējamo administratīvo izmaksu monetāro novērtējumu, tiek pieņemts, ka tirgus dalībniekam varētu būt nepieciešami trīs līdz četri mēneši dokumentu sagatavošanai (tā rezultātā likumprojektā ir paredzēti pārejas noteikumi), kā arī apmēram 8000 *euro* izmaksas dokumentu sagatavošanai. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Vienlaikus ar likumprojektu “Kopfinansējuma pakalpojumu likums” ir sagatavoti grozījumi trijos likumos, lai nodrošinātu vienotu terminoloģiju un regulējumu līdz ar jauna finanšu tirgus segmenta uzraudzības ieviešanu.  Kopā ar likumprojektu “Kopfinansējuma pakalpojumu likums” tiek virzīti šādi likumprojekti:  - “Grozījums Finanšu un kapitāla tirgus komisijas likumā”;  - “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā”;  - “Grozījums Patērētāju tiesību aizsardzības likumā”.  Visi likumprojekti tiek virzīti vienotā paketē nepieciešamā regulējuma nodrošināšanai.  Pēc likumprojekta “Kopfinansējuma pakalpojumu likums” spēkā stāšanās ir plānots izstrādāt un izdot Finanšu un kapitāla tirgus komisijas normatīvos noteikumus, lai nodrošinātu likuma īstenošanai nepieciešamās prasības kopfinansējuma pakalpojuma jomā. Tādējādi likumprojekta 14.panta piektajā daļā, 26.panta sestā daļā un 29.panta ceturtajā daļā tiek paredzēts deleģējums Finanšu un kapitāla tirgus komisijai izdot normatīvos noteikumus, kas palīdzētu īstenot likumā noteiktās prasības. |
| 2. | Atbildīgā institūcija | Finanšu ministrija, Finanšu un kapitāla tirgus komisija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādes gaitā tika veiktas konsultācijas ar Latvijas Banku, Finanšu un kapitāla tirgus komisiju, biedrību “Kolektīvās finansēšanas asociācija”, Latvijas Darba devēju konfederāciju, Latvijas Tirdzniecības un rūpniecības kameru, Latvijas Komercbanku asociāciju, Kredītinformācijas apmaiņas atbalsta asociāciju un Latvijas alternatīvo finanšu pakalpojumu asociāciju. |
| 2. | Sabiedrības līdzdalība projekta izstrādē | Finanšu ministrija 2017.gada 4.septembrī sabiedrības informēšanai un iesaistīšanai informāciju par likumprojektu ievietoja Finanšu ministrijas mājas lapas sadaļā “Sabiedrības līdzdalība” http://www.fm.gov.lv/lv/sabiedribas\_lidzdaliba/ tiesibu\_aktu\_projekti/finansu\_tirgus\_politika#project397  Likumprojekta izstrādes gaitā ir notikušas konsultācijas ar Latvijas Banku un Latvijas alternatīvo finanšu pakalpojumu asociāciju. |
| 3. | Sabiedrības līdzdalības rezultāti | Konsultāciju laikā Latvijas alternatīvo finanšu pakalpojumu asociācija ir uzsvērusi nepieciešamību likumprojektā iekļaut kredītprasības, kas izriet no kreditēšanas līgumiem un cesijas darījumiem. Tomēr, ņemot vērā Finanšu un kapitāla tirgus komisijas paustos iebildumus šāds regulējums likumprojektā netika iekļauts. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā "Latvijas Vēstnesis", kā arī ievietojot to bezmaksas normatīvo aktu datu bāzē [www.likumi.lv](http://www.likumi.lv). Likums tiks ievietots arī Finanšu un kapitāla tirgus komisijas mājaslapā internetā. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta prasību izpildi nodrošinās Finanšu un kapitāla tirgus komisija un Patērētāju tiesību aizsardzības centrs gadījumos, ka tiek skartas patērētāju tiesību aizsardzības jautājumi. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošo likvidācija vai reorganizācija netiek plānota. |
| 3. | Cita informācija | Nav |

Finanšu ministrs J. Reirs

Šķibele 67083886

Egita.Skibele@fm.gov.lv

v\_sk = 5182